James Benson Irwin

James Benson „Jim“ Irwin (* 17. marec 1930, Pittsburgh, Pensylvánia, USA – † 8. august 1991, Glenwood Springs, Colorado) bol americký astronaut, člen expedície Apollo 15, ktorý ako ôsmy človek chodil po Mesiaci. 

 Život 
 Mladosť a výcvik 
Narodil sa síce v Pittsburghu, ale mladosť prežil v Colorado Springs. Vysokú školu absolvoval v Salt Lake City v Utahu. Stal sa z neho námorný inžinier a v roku 1951 absolvoval aj námornú akadémiu. Potom pokračoval v štúdiu na univerzite v Michigane, odbor letecké inžinierstvo, diplom získal roku 1957. Letecký výcvik absolvoval na vojenských základniach v Texase. Stal sa z neho vynikajúci testovací pilot, nalietal 6650 hodín, mal aj vážnu nehodu s množstvom zranení. Do NASA, strediska amerických kozmonautov, sa dostal v apríli 1966. Najskôr sa zacvičil do funkcie člena záložnej posádky Apolla 12, potom už do vesmíru letel.

 Let do vesmíru 
Svoj let na Mesiac odštartoval s kolegami A. M. Wordenom a D. R. Scottom z Cape Canaveral 26. júla 1971 vo svojich 41 rokoch a to po piatich rokoch príprav. Cieľom expedície bolo nájsť najstaršiu horninu Mesiaca – zvanú ako "biely kameň". Počas rekordných troch dní na Mesiaci nazbierali takmer  hornín, k čomu im pomohol po prvýkrát použitý mesačný automobil "Rover 1". Ich štart z Mesiaca po prvýkrát snímala kamera. Na Zem sa vrátili 7. augusta.

 Škandál so známkami 
Už krátko po pristátí bolo celé mužstvo Apolla 15 vybrané za náhradníkov pre let Apolla 17. V priebehu nasledujúceho roku sa prevalila ich aféra so známkami. Scott, Worden a Irwin mali vziať 398 poštových známok so spomienkou na ich let a sto z nich predať nemeckému obchodníkovi s poštovými známkami. Zisk z predaja bol použitý na založenie zvereneckého fondu pre deti posádky Apolla 15. Aj keď ich čin nebol nezákonný, a napriek skutočnosti, že NASA zavierala oči pred podobnými aktivitami pri skorších letoch, administratíva rozhodla, že Scott a jeho posádka budú príkladne potrestaní a nikto z nich do vesmíru znovu nepoletí.

 Po lete 
Plukovník Irwin odišiel vo svojich 42 rokoch dňa 1. augusta 1972 z armády aj z NASA. Po návrate z Mesiaca napísal veľa kníh o svojej ceste do kozmu. Stal sa kazateľom a v Colorade založil organizáciu Výškový let (High Flight Foundation). Tá sa venuje šíreniu evanjelia po celom svete. Napísal tiež knihu To Rule the Night, kde svoj život aj let popísal. Neskôr napísal viacero kníh. Bol ženatý a mal štyri deti. V máji 1990 tiež navštívil Česko-Slovensko. Mal pritom aj prednášku v amfiteátri v Bratislave. Pri tejto návšteve odovzdal prezidentovi Václavovi Havlovi česko-slovenskú vlajku, ktorá bola na palube veliteľského modulu Endeavour počas letu Apollo 15. V auguste 1991 zomrel na infarkt myokardu.

 Literatúra 
 Viac ako pozemšťan, 1990, Bratislava, Rada bratskej jednoty baptistov na Slovensku.

 Externé odkazy 
 Oficiálny životopis na stránkach NASA 
 Návštěva v Československu

Kategória:Kozmonauti USA
Kategória:Letci USA
Kategória:Testovací piloti USA
Kategória:Príslušníci United States Air Force
Kategória:Lunárni kozmonauti
Kategória:Program Apollo
Kategória:Osobnosti z Pittsburghu
Kategória:Osobnosti NASA
Kategória:Osobnosti USA škótskeho pôvodu
Kategória:Osobnosti USA írskeho pôvodu
Kategória:Slobodomurári USA